Gauteng-ANC gaan selfondersoek doen oor uitslaeArgieffoto “Ons bly nederig oor die ondersteuning wat ons in die verkiesing gekry het en ons aanvaar die ondersteuning wat ons gekry het nie as vanselfsprekend nie,” het die ANC se leierskap in Gauteng in ŉ verklaring gesê nadat die DA as die grootste party na vore getree het in die Tshwane-metro na Woensdag se munisipale verkiesing. “Hoewel die ANC aansienlike steun ontvang het, is ons bekommerd dat ons nie meer as 50% in sekere munisipaliteite gekry het nie. Die ANC in Gauteng het dus besluit om selfondersoek te doen en na te dink oor die kwessies wat baie van ons kiesers opper.” Die ANC het gesê hy sal “hard kyk” na die tekortkominge wat die party stemme gekos het in die verkiesing. Die party het gesê hy het intussen reeds met ander politieke partye begin onderhandel om koalisies te vorm in die munisipaliteite waar hy nie ŉ meerderheid het nie. Die ANC sal na verwagting onder andere aan die EFF se deur klop om moontlik koalisies te probeer vorm in die Tshwane- en Johannesburg-metro’s, waar hulle nie ŉ meerderheid stemme gekry het nie.